Umhvørvisvikan 2009 endar við stórari konsert í gamla Meiarínum, sum í dag er Tjóðpallur, og í Posthúshjallaranum, sum í dag er kantina hjá Tórshavnar kommunu. 100 ára haldið hjá Tórshavnar kommunu er stuðul á drúgvu konsertini, sum byrjar í mentanargøtuni Tórsgøtu klokkan 16: 00. Stuðulin fevnir um bólkin ORKA, ið til hetta høvið hevur Eivør sum gestasangara. Tað er tilfar hjá bólkinum ORKA tey framføra. Umhvørviskonsertin fevnir annars um fleiri onnur av fremstu føroysku rocknøvnunum beint nú. Henda spennandi samansetingin við einum tí mest nýskapandi føroyska tónleikabólkinum og føroya fremstu sangarinnu, gevur serliga góða meining í Umhvørvisvikuni. Hetta tí at fleiri av teim ljóðførum, sum ORKA nýtir, eru úr endurnýttum tilfari. Leiðari í bólkinum ORKA er Jens L. Thomsen, ið hevur arbeitt nógv við at fáa ljóð úr sjáldsomum lutum. Samstarvið millum ORKA og Eivør kann eisini upplivast á stuðulskonsert í Norðurlandahúsinum 7. mai og á Spot Festivalinum í Århus 21.-23. mai 2009. Einasta konsert við Eivør í Føroyum í ár verður í Norðurlandahúsinum leygarkvøldið 25. apríl kl 19: 30. Á pallinum saman við Eivør flaggdagin verða Benjamin Petersen, guitar, Mikael Blak, bass og trummur/slagverk spælir finski Abdissa“ Mamba” Assefa. Sama dag er myndlistaframsýning við Eivør. Beinta Haraldsen tók myndina av Eivør, ið er gestasangari hjá ORKA í Umhvørvisvikuni, leygardagin 9. mai 2009.